קליצ’י והרפס הן מחלות ויראליות הפוגעות בחלל הפה, בחלל האף והמעברים בו, הסינוסים ודרכי הנשימה העליונות. מחלות חתולים אלו מועברות באמצעות מגע ישיר של החתול בהפרשות העיניים או האף של חתול נגוע. הן בדרך כלל אינן קטלניות והטיפול בהן הוא בעיקר טיפול תומך – ניקוי ההפרשות מהעיניים והאף, הקפדה על אכילה ושתייה, שמירה על מנוחה וסביבה חמימה, טיפול בזיהומים המשניים בעזרת אנטיביוטיקה, טיפול בכיבי הפה והעיניים. רוב החתולים שחלו יהפכו לנשאים לכל ימי חייהם, והמחלה עלולה לתקוף אותם שוב. קיימים סוגים שונים של וירוסים אלה, חלקם אלימים יותר וחלקם אלימים פחות, כך שמאפייני המחלה משתנים ממקרה למקרה. חתולי רחוב רבים נושאים את מחלת הקליצ’י משום שהם חיים בצפיפות גדולה ואוכלים יחד מאוכל הניתן להם על ידי מאכילים מסורים. יש המעריכים כי כ-90% מכל חתולי הרחוב חולים במחלה הזו. קליצ’י גורמת לנזקים קשים לשיני החתול. אם החתול מטופל בזמן, ניתן לפתור את הבעיה על ידי עקירת השיניים החולות, אך ללא טיפול המחלה גורמת למוות ביסורים קשים. גם קליצ’י והרפס הן כאמור מחלות ויראליות ועל כן יש לנקוט בכל אמצעי הזהירות הנדרשים במקרה של מחלות כאלה.